స్వామినారాయణ దేవాలయం (విల్లెస్డెన్)

స్వామినారాయణ దేవాలయం, లండన్ శివారులోని విల్లెస్‌డెన్‌లో ఉన్న స్వామినారాయణ దేవాలయం. నగరంలో ప్రారంభించిన తొలి స్వామినారాయణ మందిరమిది. ప్రస్తుతం స్వామినారాయణ సంప్రదాయంలో లండన్‌లోనే ఆరు స్వామినారాయణ దేవాలయాలు ఉన్నాయి.

చరిత్ర 
1975లో, విల్లెస్‌డెన్ లేన్‌లో నిరుపయోగంగా ఉన్న ఒక చర్చిని కొనుగోలు చేసి దేవాలయంగా పునరుద్ధరించారు. 1975 అక్టోబరు 11న శరత్ పూర్ణిమ నాడు ఆచార్య మహారాజశ్రీ తేజేంద్రప్రసాద్ పాండే విచ్చేసి స్వామినారాయణ్, నారాయణ్ దేవ్, రాధా కృష్ణ దేవ్, హనుమంతుడు, గణపతి మూర్తులను ప్రతిష్ఠించాడు.

పునర్నిర్మాణం 

చర్చి భవనం కాలక్రమేణా పెరుగుతున్న భక్తుల సంఖ్యకు సరిపోవడం లేదు. గుజరాతీ భాషా తరగతులు, గ్రంథాలయం, పిక్చర్ ఫ్రేమింగ్ సర్వీస్‌తోపాటు ఇతర యువత కార్యకలాపాలు వంటి కొత్త కార్యకలాపాలు కూడా ప్రవేశపెట్టబడ్డాయి. సమస్య పరిష్కారం కోసం పక్కనే ఉన్న భవనాన్ని కొనుగోలు చేసినా ఆయా అవసరాలు తీర్చలేకపోయారు. 1986లో రెండు భవనాలను కూల్చివేసి, దాని స్థానంలో మూడు దేవాలయాల సముదాయాన్ని నిర్మించాలనే ప్రతిపాదన వచ్చింది. సాంప్రదాయ హిందూ దేవాలయ వాస్తుశిల్పం, బ్రిటిష్ డిజైన్లతో నిర్మించబడింది. 1986 అక్టోబరు 12న ఉత్సవ శంకుస్థాపన జరిగింది. 1988 జూలై 29న ఆచార్య మహారాజశ్రీ తేజేంద్రప్రసాద్ పాండే ఈ నూతన భవనాన్ని ప్రారంభించాడు.

కార్యకలాపాలు 
దేవాలయంలో ఈ కింది కార్యక్రమాలు నిర్వహించబడుతాయి.

 గుజరాతీ పాఠశాల: గుజరాతీ భాషా పాఠశాల దేవాలయ ప్రాంగణంలో నడుస్తుంది. పాఠశాలలో 500 మంది విద్యార్థులు, 60 మంది స్వచ్ఛంద ఉపాధ్యాయులు ఉన్నారు.
 ఎస్ఎస్టిడబ్ల్యూ అకాడమీ: 1997 ఏర్పాటైన ఈ అకాడమీ ద్వారా వివిధ క్రీడా కార్యకలాపాలు, శిబిరాలు, మతపరమైన కార్యకలాపాలు, చర్చలు జరుగుతాయి.
 యోగా తరగతులు
 తబలా తరగతులు
 హిందూమతం తరగతులు
 చిన్న పిల్లలకు బాలకేంద్ర తరగతులు
 స్వామినారాయణ సంప్రదాయంలో ముఖ్యమైన గ్రంథమైన వచనామృతాన్ని బోధించే వచనామృత తరగతులు

పైన పేర్కొన్నవే కాకుండా, ప్రకృతి వైపరీత్యాల సమయంలో కూడా సహాయం అందించడంలో ఈ దేవాలయం నిర్వాహకులు ముదుంటారు. 2004లో దక్షిణాసియాను తాకిన సునామీకి సహాయం అందించడానికి దేవాలయం స్వచ్ఛంద నడకను నిర్వహించింది. 2001లో గుజరాత్ భూకంపం సహాయ చర్యలను సమన్వయం చేసే బాధ్యతను తీసుకుంది. దేవాలయ ఆధ్వర్యంలో 60 టన్నుల దుస్తులు, దుప్పట్లు పంపిణీ చేయబడ్డాయి.

మూలాలు 

లండన్
విదేశాల్లోని హిందూ దేవాలయాలు
1975 స్థాపనలు